CELEX: 32016R1615
Language: hr
Date: 2016-09-08 00:00:00
Title: Provedbena uredba Komisije (EU) 2016/1615 оd 8. rujna 2016. o izmjeni Provedbene uredbe (EU) 2016/559 u pogledu razdoblja odobravanja sporazuma i odluka o planiranju proizvodnje u sektoru mlijeka i mliječnih proizvoda

9.9.2016   
            
            
               HR
            
            
               Službeni list Europske unije
            
            
               L 242/17
            
         PROVEDBENA UREDBA KOMISIJE (EU) 2016/1615
   оd 8. rujna 2016.
   o izmjeni Provedbene uredbe (EU) 2016/559 u pogledu razdoblja odobravanja sporazuma i odluka o planiranju proizvodnje u sektoru mlijeka i mliječnih proizvoda
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 222. stavak 3. drugi podstavak,
   budući da:
   
               (1)
            
            
               Uz niz izvanrednih mjera za rješavanje teškog stanja na tržištu u sektoru mlijeka i mliječnih proizvoda na temelju članka 219. Uredbe (EU) br. 1308/2013, Komisija je za razdoblje od šest mjeseci, počevši od 13. travnja 2016., Provedbenom uredbom Komisije (EU) 2016/559 (2) odobrila dobrovoljne sporazume i odluke o planiranju proizvodnje u sektoru mlijeka i mliječnih proizvoda za priznate organizacije proizvođača, njihova udruženja i priznate sektorske organizacije te Delegiranom uredbom Komisije (EU) 2016/558 (3) za zadruge i druge oblike proizvođačkih organizacija u sektoru mlijeka i mliječnih proizvoda.
            
         
               (2)
            
            
               Dosad nije bilo prijavljenih skupnih sporazuma ili odluka jer je sektoru potrebno vrijeme za privikavanje na uporabu tog instrumenta, dok se sektor mlijeka još suočava s velikom neravnotežom na tržištu uslijed neravnoteže između ponude i potražnje na svjetskoj razini, u kojoj važnu ulogu igra produljenje ruske zabrane uvoza poljoprivrednih i prehrambenih proizvoda podrijetlom iz Unije do kraja 2017.
            
         
               (3)
            
            
               Otkupne cijene mlijeka smanjile su se u 2015. za 8 % te u prvih pet mjeseci 2016. za dodatnih 15 %. Prosječna cijena mlijeka u Uniji u svibnju 2016. bila je 22 % niža od prosjeka u posljednjih pet godina. Usporedno s time dodatno se povećala razlika između država članica te su neke države članice izvijestile o cijenama 30 % nižim od prosjeka Unije. Na temelju dostupne analize tržišta ne očekuje se bitno smanjenje obujma proizvodnje do kraja 2017.
            
         
               (4)
            
            
               Kako bi se u sektoru mlijeka i mliječnih proizvoda uspostavila nova ravnoteža u situaciji velike neravnoteže koja prevladava na tržištu te kako bi se popratile potrebne prilagodbe nakon isteka mliječnih kvota, primjereno je odobriti dobrovoljne sporazume i odluke iz Provedbene uredbe (EU) 2016/559 i Delegirane uredbe (EU) 2016/558 za razdoblje od dodatnih šest mjeseci. Budući da su uvjeti i sadržajno i zemljopisno područje primjene iz članka 222. stavka 1. Uredbe (EU) br. 1308/2013 te odgovarajuće obveze obavješćivanja već utvrđeni Provedbenom uredbom (EU) 2016/559, primjereno je izmijeniti tu provedbenu uredbu.
            
         
               (5)
            
            
               Provedbenu uredbu (EU) 2016/559 trebalo bi stoga na odgovarajući način izmijeniti.
            
         
               (6)
            
            
               S obzirom na veliku neravnotežu na tržištu i potrebu osiguravanja kontinuiteta i pravne sigurnosti, ova bi uredba trebala stupiti na snagu sljedećeg dana od dana objave.
            
         
               (7)
            
            
               Mjere predviđene ovom uredbom u skladu su s mišljenjem Odbora za zajedničku organizaciju poljoprivrednih tržišta,
            
         DONIJELA JE OVU UREDBU:
   Članak 1.
   Provedbena uredba (EU) 2016/559 mijenja se kako slijedi:
   
               1.
            
            
               Članak 1. zamjenjuje se sljedećim:
               „Članak 1.
               Ne dovodeći u pitanje članak 152. stavak 3. točku (b) podtočku i. i članak 209. stavak 1. Uredbe (EU) br. 1308/2013, priznatim organizacijama proizvođača, njihovim udruženjima i priznatim sektorskim organizacijama u sektoru mlijeka i mliječnih proizvoda odobrava se sljedeće:
               
                           (a)
                        
                        
                           tijekom razdoblja od šest mjeseci počevši od 13. travnja 2016. ili 13. listopada 2016., sklapanje dobrovoljnih skupnih sporazuma i donošenje zajedničkih odluka o planiranju količina mlijeka koje će se proizvesti, valjanih najkasnije do 12. listopada 2016. odnosno 12. travnja 2017.; ili
                        
                     
                           (b)
                        
                        
                           produljenje valjanosti tih sporazuma ili odluka sklopljenih ili donesenih tijekom razdoblja koje počinje 13. travnja 2016. za razdoblje najkasnije do 12. travnja 2017.”
                        
                     
         
               2.
            
            
               Članak 4. mijenja se kako slijedi:
               
                           (a)
                        
                        
                           stavak 2. zamjenjuje se sljedećim:
                           „2.   Najkasnije 25 dana nakon isteka svakog šestomjesečnog razdoblja iz članka 1., predmetne organizacije proizvođača, udruženja i sektorske organizacije obavješćuju nadležno tijelo iz stavka 1. ovog članka o obujmu proizvodnje obuhvaćenom tim sporazumima ili odlukama.”
                        
                     
                           (b)
                        
                        
                           U stavku 3. točka (b) zamjenjuje se sljedećim:
                           
                                       „(b)
                                    
                                    
                                       najkasnije 30 dana nakon isteka svakog šestomjesečnog razdoblja iz članka 1.: pregled sporazuma i odluka provedenih tijekom tog razdoblja.”
                                    
                                 
                     
         Članak 2.
   Ova uredba stupa na snagu sljedećeg dana od dana objave u Službenom listu Europske unije.
   
   
      Ova je uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 8. rujna 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 347, 20.12.2013., str. 671.
   
   
      (2)  Provedbena uredba Komisije (EU) 2016/559 оd 11. travnja 2016. o odobravanju sporazuma i odluka o planiranju proizvodnje u sektoru mlijeka i mliječnih proizvoda (SL L 96, 12.4.2016., str. 20.).
   
      (3)  Delegirana uredba Komisije (EU) 2016/558 оd 11. travnja 2016. o odobravanju sporazuma i odluka zadruga i drugih oblika proizvođačkih organizacija u sektoru mlijeka i mliječnih proizvoda u pogledu planiranja proizvodnje (SL L 96, 12.4.2016., str. 18.).